**Kataga ng Buhay – Agosto 2019**

**“Sapagkat kung saan naroon ang inyong kayamanan ay naroroon din naman ang inyong puso.”**

**(Lc 12:34)**

Ang ating “puso” ay kumakatawan sa pinakamalalim, natatago at mahalaga sa ating buhay. Ito ang ating pinakamahalagang “kayamanan” na nagbibigay sa atin ng katiwasayan ngayon at sa hinaharap. Ang ating “puso” ay kumakatawan din sa ating mga pinahahalagahan, ang ugat ng ating mga pagpili. Ito ang tagong lugar kung saan nakasalalay ang kahulugan ng ating buhay: ano nga ba ang pinakamahalaga para sa atin?

Ano ang ating “kayamanan” na handa nating iwanan ang lahat upang makamit ito?

Sa mga lipunang nahawahan ng konsumerismong kaisipan ng Kanluran, tayo ay nauudyukang kumamkam ng mga materyal na bagay, na isipin lamang ang pansariling pangangailangan at walang pakialam sa pangangailangan ng iba. Ito ay para lamang sa ikabubuti at ikaaayos ng sarili. Subalit ang mga katagang ito ni Hesus ay madiin na ipinahayag ni San Lucas sa kanyang Ebanghelyo upang ituro ito sa lahat ng tao, saan mang lugar at sa lahat ng panahon.

**“Sapagkat kung saan naroon ang inyong kayamanan ay naroroon din naman ang inyong puso.”**

Binigyang-diin sa Ebanghelyo ni San Lucas na kailangan ang isang pagpiling radikal, tiyak at tipikal sa isang alagad ni Hesus. Ang Diyos Ama ang tunay na Yaman na Siyang nararapat na ganap manahan sa puso ng bawat Kristiyano tulad ng halimbawang ipinakita ni Hesus. Ang bukod-tanging pagpiling ito ay nangangahulugan ng buong-tiwalang pagsuko sa pagmamahal ng Diyos. Ito rin ang pagkakataong maging tunay na “mayaman” sapagkat anak sila ng Diyos at mga tagapagmana ng kanyang kaharian.

Isa itong pagpapahayag ng kalayaan, pagtalikod sa tuksong magkamit ng mga materyal na bagay at sa halip ay magkaroon ng lakas na pangibabawan ito.

Sa katunayan, ang yamang materyal ay kayang sakupin ang ating “puso” at magdulot ng pagnanasang mag-angkin pang higit, na nauuwi sa pagkaalipin. Sa halip, ang paglilimos na siyang pangaral sa kataga ng Ebanghelyong ito (Lc 12:33) ay makatarungan sapagkat udyok ito ng habag, nagpapagaan sa “puso” at nagbibigay-daan sa pantay-pantay na kapatiran.

Mararanasan ng bawat Kristiyano at ng buong pamayanan ng mananampalataya ang tunay na kalayaan sa pagbabahaginan ng yamang materyal at ispritwal sa mga nangangailangan nito. Ganito ang Kristiyanong pamumuhay na nagbibigay-saksi sa tunay na pagtitiwala sa Ama at nagtatayo ng matatag na simulain ng sibilisasyon ng pag- ibig.

**“Sapagkat kung saan naroon ang inyong kayamanan ay naroroon din naman ang inyong puso.”**

Upang mapalaya tayo sa pagkaalipin ng pagkamkam, nagmungkahi si Chiara Lubich: “Bakit laging inuulit ni Hesus ang pagtalikod sa mga pag-aari at ginawa pa itong mahalagang kondisyon sa pagsunod sa kanya? Sapagkat siya ang unang yaman ng ating buhay, ang tunay nating yaman! ... Nais niya tayong maging malaya, walang anumang pag-aalalang magpapabigat sa ating kaluluwa upang tunay natin siyang mamahal nang buong puso, isip at lakas. Nais niyang talikuran natin ang ating mga pag-aari sapagkat nais niyang maging bukas tayo sa iba. ... Ang pinakapayak na paraan sa ”pagtalikod” ay ang “magbigay”.

Magbigay tayo sa Diyos sa pamamagitan ng pagmamahal sa Kanya. Ipakita natin ang ating pagmamahal sa pamamagitan ng pagmamahal sa ating kapwa, handang itaya ang lahat para sa kanila. Kahit tila wala ito sa ating kamalayan, tayo ay maraming kayamanang maibibigay: pag-ibig sa ating puso, pakikipagkaibigan at kaligayahan. May panahon tayong maibibigay, panalanging maiaalay, panloob na yamang maibabahagi. Minsan mayroon din tayong mga gamit:  mga aklat, damit, sasakyan, pera. Magbigay tayo nang walang masyadong pangangatwiran: “subalit baka pakinabangan ko ang mga ito sa ibang pagkakataon.” Lahat ay may paggagamitan, subalit kapag nagpadala tayo sa ganitong kaisipan, maraming ‘yaman’ ang dadagdag sa ating puso, at hahantong din ito sa mga bagong pangangailangan. Hindi tama, kaya’t sikapin nating itabi lamang ang mga kailangan natin. Huwag nating hayaang mawala si Hesus dahil lamang sa kaunting perang itinabi o mga bagay na hindi natin kailangan. [[1]](#footnote-2)

Sina Marisa at Agostino ay tatlumpu’t-apat na taon nang kasal, nagbahagi sila ng kanilang karanasan: “Matapos ang walong taong pagsasama, ang lahat ay naging maayos para sa amin: ang aming bahay at trabaho ay ayon sa ninanais namin. Subalit inanyayahan kaming lumipat mula Italya patungo sa isang bansa sa Latin America upang tumulong sa isang nagsisimulang pamayanang Kristiyano. Sa gitna ng iba’t ibang tinig ng alinlangan sa di-tiyak na haharapin at sa mga nag-akala na kami ay wala sa katinuan, narinig namin ang isang tinig na nagbigay sa amin ng malaking kapayapaan. Ito ay si Hesus na nagsasabi, “halikayo, sumunod kayo sa akin.” At kami’y sumunod.  Natagpuan namin ang aming sarili sa isang kapaligirang ibang-iba sa aming kinamulatan. Bagama’t mas kaunti ang aming kayamanang materyal kaysa dati, naramdaman naming higit na maraming bagay ang aming natanggap bilang kapalit, tulad ng mga magagandang ugnayan sa aming mga nakilala.

Naranasan namin ang higit na biyaya at pag-aaruga ng Diyos sa amin.  Isang gabi, may munting salu-salo kaming inihanda at napagkasunduan na bawat pamilya ay magdadala ng isang pagkaing tipikal sa kanila. Kagagaling lamang namin noon sa Italya at may uwi kaming malaking piraso ng kesong Parmesan. Nagdalawang-isip kami kung magbabahagi kami nito sa ibang pamilya sapagkat maaaring agad itong maubos. Subalit naalala namin ang mga salita ni Hesus, “magbigay ka at ikaw ay bibigyan” (Lk 6:38). Nagkatinginan kami at nasabi: iniwan natin ang ating bansa, trabaho, kamag-anak at ngayon hindi tayo makawalay sa isang pirasong keso! Kaya’t ginayat namin ang keso at dinala ito. Makalipas ang dalawang araw ay may kumatok sa aming pintuan na di namin kilala. Isa siyang turista, bisita ng isa naming kakilala at may dalang pasalubong. Nang buksan namin ito ang laman ay isang malaking kesong Parmesan. Tunay nga ang pangako ni Hesus “hustong takal, siksik, liglig at umaapaw pa ang ibibigay sa inyo.”

Letizia Magri

1. C. Lubich, *Word of Life* September 2004, in *idem*, *Parole di Vita* [*Words of Life],* edited by Fabio Ciardi (Works of Chiara Lubich 5; Città Nuova, Roma, 2017) pp. 729-731. [↑](#footnote-ref-2)